Anna Upola-Lehto

Vasemmiston kannatus romahti historiallisen alhaalle sunnuntain eduskuntavaaleissa. SDP sai 16,4 prosenttia äänistä ja vasemmistoliitto 7,2. Yhteensä puolueet menettivät kymmenen paikkaa.

Vasemmistoliitto sai uuteen eduskuntaan 12 paikkaa. Oulusta putosi Risto Kalliorinne ja Keski-Suomesta Eila Tiainen. Keski-Suomessa vasemmistoliitto menetti ainoan paikkansa, kun vihreät menivät ohi.

Vasemmistoliiton ainoiksi ilonaiheiksi jäivät Li Anderssonin ja Hanna Sarkkisen isot äänimäärät. Andersson sai yli 15 000 ääntä ja Sarkkinen lähes 10 000. Puolue menetti kannatuksestaan 0,9 prosenttiyksikköä ja noin 33 000 ääntä.

Vielä hurjemmin kävi demareille, joiden ääniosuus putosi 2,7 prosenttiyksiköllä ja 90 000 äänellä.

Vasemmiston tappion ennakoitiin myöhään sunnuntaina tarkoittavan porvarihallitusta.